ŉ Getuienis van God se seën en genadeFoto verskaf aan Maroela Media Deur Marise van Heerden Ná baie drama by my werk oor onregverdige behandeling, onderbetaling en laat werksure, was dit in die beste belang van my en my ongebore kind om te bedank en by die huis te wees. Met ’n kind op pad is dit nogal vreesaanjaend. Maar my man het my verseker ons sal fine wees en die Liewe Heer sorg altyd! Al wat ek oorgehad het, was om op die Here te vertrou. My kwalifikasies en ondervinding het my niks meer gehelp nie. Ek het die laaste maand wat ek gewerk het, die maand wat ek onderbetaal is, steeds die tiende van my volle salaris gegee. Later die maand, nadat ek bedank het, kry ek uiteindelik verlede jaar se vervoertoelaag. Al het ek daardie volle bedrag nodig gehad, het ek vir iemand anders wat in nood was, ’n gedeelte gegee. Ek’t geweet God seën my en stel my só in staat om ander te seën. Intussen wou ek na die KVBA toe gaan met die saak, maar het besluit om dit nie te doen nie. Ek’t besef as ek gaan veg oor die saak en geld van hulle vereis, sou dit nie regtig vertroue op God of goddelike gedrag wees nie. As Jesus in my situasie was, sou Hy die saak in God se hande gelos het. Ek het geweet God weet wat hulle aan my gedoen en hoe hulle my behandel het en dat Hy wel my saak sal handhaaf. God het my geseën met ’n bedrag geld van my ma-hulle en broer. Ek het my tiende daarvan gegee. Dit was ’n klein bedrag en toe ek twyfel oor my tiende, kom die volgende stories in my kop: Elia en die weduwee in die droogte (1 Konings 17:11-15) en die arm weduwee wat alles wat sy gehad het in die offergawekis gegooi het (Markus 12:41-44). God het ons geseën toe mense, wat ons nie eens ken nie, vir ons al hul babagoed gee. Die waarde van die goed wat ons gekry het, is omtrent R12 000. Die goed wat ons gekry het, is nie oud of verniel nie; heelwat van dit is splinternuut. Ek het lankal vergeet van die geld wat my werk my skuld. Die Here het my vrede gegee en verseker deur skrif om nie bang te wees nie. Ek kry toe ŉ e-pos van my bank. Ek moes twee keer kyk: ’n groot bedrag geld is in my rekening inbetaal – die verwysing is van my werk af. Dis ses keer die geld wat hulle my skuld. Ek was ’n ruk lank stomgeslaan. Ek besef toe dis ons Hemelse Vader wat wonderbaarlik voorsien. Deur die twee maande het ek die volgende openbaringe en skrif gekry: Alle eer aan ons Jesus Christus en Hemelse Vader wat ons so liefhet; ons sal dit nooit kan begryp nie.